## El festival Ensems encara la recta final d’esta edició amb les propostes més experimentals d’este certamen de música contemporània

*** El festival conclou el 25 de setembre amb el concert d’Arditti, que rebran l’Ensems d’Or**

El festival de música contemporània Ensems, que organitza l’Institut Valencià de Cultura (IVC), emprén el tram final de la seua 46a edició amb les propostes més experimentals de la programació i el concert final d’Arditti, grup de referència de la música contemporània que rebrà, a més, el premi Ensems d’Or.

El dilluns, 23 de setembre, a les 18:00 hores, l’Aula Magistral de Les Arts acollirà el concert de música electrònica i experimental de Bromo, una proposta que procedix del festival convidat Volumens.

A les 19:30 hores, en el Teatre Martín i Soler, serà el torn de la saxofonista Xelo Giner, amb un programa titulat *Emotional intelligence artificial*, integrat per obres que fluctuen dins d’un sistema compositiu interactiu.

El dimarts 24 de setembre l’activitat es traslladarà al Palau de la Música de València, amb la proposta dels portuguesos Drumming Grupo de Percussâo a les 12:00 hores. A les 18:00 hores, ‘En conversa IV’ reflexionarà sobre la música contemporània amb els compositors Andrés Valero, Pere Vicalet i Carlos Perales. A les 19:30 hores, en la sala José Iturbi tindrà lloc el concert de la Banda Municipal de València, dirigida per Cristóbal Soler, amb un programa amb obres de David Pont, Carlos D. Perales, Francisco Bort i Karel Husa.

L’última jornada d’esta edició d’Ensems, el dimecres 25 de setembre, començarà a les 18:00 hores en l’Aula Magistral de Les Arts amb Quintet Cuesta i un programa que commemora el 150 aniversari de Schönberg. A les 19:30 hores en el Teatre Martín i Soler, Arditti Quartet, grup de referència internacional de la música contemporània actual, rebrà el guardó Ensems d’Or, en reconeixement de la seua trajectòria. El guardó és un disseny del dissenyador valencià Iban Ramón.

**46a edició**

El lema d’esta edició d’Ensems és ‘Songs of wars I have seen’, en referència a l’obra de Heiner Goebbels que té un lloc destacat en la programació, amb la direcció de Chloe Rooke, i que serà el punt de partida per a una reflexió sobre la violència i les guerres, especialment cap al patiment de les dones en estes.

En esta edició d’Ensems, la programació s’ha construït sobre la base de quatre blocs temàtics: ‘Songs of wars I have seen’, com a obra central i lema de l’edició; el 150 aniversari del naixement del compositor austríac Arnold Schönberg; l’homenatge al compositor valencià-canadenc José Evangelista, mort en 2023; i la reflexió sobre la música contemporània amb diàlegs i taules redones.

Totes les activitats de la programació d’Ensems són d’accés lliure fins que es complete l’aforament. Les invitacions per als concerts es poden obtindre en la pàgina web del festival [Ensems](http://ensems.ivc.gva.es/).

Fecha: 23/09/2024